Finnmark Arbeiderparti krever en nasjonal politikk for elektrifisering av olje- og gassvirksomheter på norsk sokkel. Hovedgrepet for denne politikken må være i tråd med Finnmark Arbeiderpartis tidligere vedtak om at elektrifisering kun kan skje når det er tilstrekkelig kapasitet i nett og i produksjon av energi til å dekke fremtidig etterspørsel.

Regjeringens kraft- og industriløft er en erkjennelse av Finnmarks behov for rask utbygging av nett, økt overføringskapasitet og økning av energiproduksjon for å gi nødvendige vilkår for næringsutvikling, arbeidsplasser og befolkningsvekst. Dette er nødvendig og viktig politikk, ikke bare for Finnmark, men for Norge. Finnmark Arbeiderparti vil påpeke at regjeringens kraft- og industriløft for Finnmark innebærer en prioritering av Finnmark, som må sees i sammenheng med den sikkerhetspolitiske situasjonen. Kraft- og industriløftet for Finnmark er derfor viktig nasjonal politikk.

Finnmark Arbeiderparti er glad for at regjeringa i sin kraftpakke for Finnmark har vedtatt at 420kV-linja til Varangerbotn skal bygges. Vi forutsetter at NVE følger opp de klare føringene fra regjeringa om et eget hurtigspor for behandling av konsesjoner. I dag handler dette om at vi skal kunne delta aktivt i det grønne skiftet og dermed bidra i nødvendig nærings- og samfunnsutvikling som er svært viktig i en sikkerhetspolitisk sammenheng i form av regional utvikling og tilstedeværelse.

Det grønne skiftet og elektrifiseringen av energisystemene krever mer produksjon og mer nett. Parisavtalen av 2015 satt 1,5°-målet. I dag vet vi at oppvarmingen vil overstige dette målet og vi vet at konsekvensene av dette blir mer alvorlige avhengig av hvor mye- og hvor lenge vi overstiger dette målet. I Norge har vi ca 140 TWh fossilt energibruk som må fases ut i lys av dette. Norske klimamål tilsier at 55% av utslippene skal være faset ut innen 2030 og 90-95% innen 2050.

I Øst-Finnmark er det gryteklart (konsesjonsgitt) 170 MW ny, fornybar produksjon. Det er også planer/prosjekter på etablering av grønn hydrogenproduksjon på ca 300 MW som vil kunne være løsningen for elektrifisering av transportnæringen spesielt. Det er meldt interesse for uttak av ytterligere 200 MW i form av nye grønne næringer, elektrifisering av industri mm. I tillegg kommer videre elektrifisering av alminnelig forsyning. Nytt forbruk < 5 MW (og < 20 GWh i året) kan i dag tillates koplet til. Utover dette er det køordning hvor videre kapasitet er prisgitt utbygging av ny 420 kV linje til Varangerbotn.

Forsyningssikkerheten til Øst-Finnmark er i stadig større grad utfordret som følge av forhold i transmisjonsnettet. I dag har Statnett SF ei linje på 132 kV nivå mellom Lakselv og Adamselv. I den grad de kan trekke veksler på nettstrukturer i Finland og Sverige vil de kunne ha redundans også mot Øst-Finnmark. Denne muligheten utfordres til stadighet. I august 2022 var det en hendelse som berørte hele 9 kommuner. Det er et uttrykk for sårbarheten i systemet slik det er nå. En ny 420 kV linje vil derfor ha stor forsyningssikkerhetsmessig betydning og Statnett SF’s siste tidsanslag tilsier at ny 420 kV linje kan være på plass i 2032.

Finnmark Arbeiderparti har vært tydelig på at mest mulig av kraften reservert Melkøya, kan reserveres nye aktører. Som følge av kraft- og industriløftet har Statnett allerede frigjort 215 MW kraft til bedrifter i Finnmark, blant annet 120 MW til hydrogenproduksjon i Berlevåg i regi av Varanger kraft. Totalt har Statnett frigjort 465 MW ny kapasitet til bedrifter i vår nordligste region.

Kraft- og industriløftet gjør elektrifiseringen av Melkøya til en motor for videre industriell utvikling i nord, og innebærer 13 milliarder kroner i investeringer. Særlig bygg- og anleggsbransjen får store kontrakter. Totalt vil dette bety 1700 årsverk i Nord-Norge i anleggsfasen. I tillegg bidrar det også til å sikre de rundt 900 direkte og indirekte arbeidsplassene i landsdelen tilknyttet Melkøya.

Finnmark Arbeiderparti har store forventninger til at ny kraftproduksjon i fylket vårt tar hensyn til natur, miljø og urfolks rettigheter. Horisont Energi har lansert et mulig gasskraftverk med CO2-fangst, som vil kunne tilføre betydelige mengder ren energi til kraftnettet. Utbygging av havvind utenfor Finnmark kan også bidra til å styrke kraftsystemet på land. Gasskraftverk med CO2-fangst og havvind utenfor Finnmark, vil begge kunne gi nye oppdrag til leverandørindustrien i landsdelen, og også kunne bidra til å styrke kraftsituasjon totalt i nord. Vi forventer at regjeringen følger opp Stortingets vedtak om å åpne et område for havvind i nord senest i 2027. Det er svært positivt at Enova nylig har gitt 2. mrd. kroner i støtte til prosjektet GoliatVind, et småskala flytende havvind-prosjekt utenfor Vest-Finnmark. Prosjektet bidrar til at Norge beholder sin ledende posisjon på flytende havvind, samtidig som det styrker kraftbalansen i Finnmarksregionen.

Finnmark Arbeiderparti understreker betydninga av at vi er lovet et hurtigspor for behandlingen av 420kV-linja; det betyr ikke at rettighetshavere skal overkjøres – fram mot 2032 er det god tid for å gjennomføre prosesser som ivaretar alle hensyn.

Regjeringens nordområdepolitikk har som mål å snu den negative befolkningsutviklingen, utnytte de lokale verdiene til å skape vekst, og gjøre nordområdene til sentrum for grønn omstilling. Jobben med å legge til rette for at det kan realiseres flere muligheter i Finnmark og Nord-Norge er i gang. Et forsterket nett og mer fornybar kraft er en grunnleggende forutsetning for å lykkes.

Det er av sikkerhetspolitisk betydning å legge til rette for utvikling av samfunns- og næringsliv i Finnmark. Det er bra for hele landet om vi lykkes med dette.

● Alternative løsninger for økt kraftproduksjon i Nord som kjernekraft og hydrogen med mer må gis tilstrekkelig utredning og gis høy prioritet.

● Prosjekter som forskningsprosjektet på mikroalger på Finnfjord smelteverk må sikres økonomisk støtte for å kunne bidra i det grønne skiftet.

● Finnmark arbeiderparti nedsetter en representativ gruppe for å jobbe fram politikk for det grønne skiftet.

**Dissens Monica Nielsen:**

* Elektrifisering av Melkøya må erstattes med karbonfangst og lagring.